Andrėjas Vezalijus
Andrėjas Vezalijus (lot. Andreas Vesalius, ol. Andries van Wezel, 1514 m. gruodžio 31 d. – 1564 m. spalio 15 d.) – belgų anatomas, gydytojas ir vieno reikšmingiausių žmogaus anatomijos traktatų De Humani Corporis Fabrica Libri Septem (Apie žmogaus kūno sandarą septyniose knygose) sudarytojas. Aprašė kaulus, kremzles, kraujagysles, nervus, širdį, smegenis, virškinimo, šalinimo, lytinius, kvėpavimo ir jutimo organus; jų sandarą siejo su funkcija. Dėl to dažnai laikomas šiuolaikinės žmogaus anatomijos tėvu. Gimė Briuselyje medikų giminėje. Dar būdamas 23 metų tapo Paduvos universiteto profesoriumi ir ten profesoriavo penkerius metus. Vėliau tapo imperatoriaus dvaro gydytoju, gydžiusiu Karolį V-ąjį. Įrodė, kad kai kurie Klaudijaus Galeno teiginiai apie žmogaus kūną yra klaidingi, paneigė senovės anatomų teiginį, kad širdies pertvaroje tarp skilvelių nėra porų. 1553 m. jo išleistas veikalas Christianismi Restitutio Inkvizicijos buvo paskelbtas eretišku, todėl Vezalijus buvo priverstas didžiąją dalį jo sunaikinti.